Demokratene (Norge)

Navn

Partiet het fra stiftelsen i 2002 Demokratene. 10. november 2010 endret det navn til Demokratene i Norge. Dette skjedde formelt ved nyregistrering i Partiregisteret, ikke som navneendring. 25. mai 2018 endret dette nye partiet navn tilbake til Demokratene.

Historie

Partiet Demokratene ble stiftet på Linne Hotell i Oslo 24. august 2002. Stifterne var først og fremst tidligere medlemmer av Fremskrittspartiet, men også tidligere medlemmer av Arbeiderpartiet, Sosialistisk Venstreparti, Høyre, Venstre og Sosialdemokratene. Ca. 25 personer var samlet på Linne Hotell i Oslo og besluttet at fem personer skulle fronte det nye partiet. Disse var: Vidar Kleppe fra Vest-Agder, Sigrunn Sangolt Natås fra Hordaland, Odd Victor Jørgensen fra Vest-Agder, Solleif Hangen fra Vest-Agder og  Carl Chr. Anthonisen fra Telemark. En av komponentene i det nye partiet var det lille partiet Sosialdemokratene, som i sin tid startet som en utbrytergruppe fra Pensjonistpartiet. 
Da Jan Simonsen ble ekskludert fra Frp etter valget i 2001, meldte han seg inn i Demokratene. Siden Demokratene ellers ikke var representert på Stortinget, var han formelt uavhengig representant resten av sin siste stortingsperiode. Demokratene 
har stilt til valg også ved senere valg og hadde etter valget i 2011 én fylkestingsrepresentant og åtte kommunestyrerepresentanter, fordelt på fem kommuner. Ved stortingsvalget i 2009 fikk de mindre enn 5000 stemmer på landsplan og oppnådde ikke 500 stemmer i noe fylke og mistet derfor automatisk oppstillingsrett til stortingsvalget i 2013.
Vidar Kleppe gikk våren 2012 av som partileder og ble erstattet av Kjell Arne Sellæg, noe som medførte at blant andre tidligere fylkesleder i Nordland, Amund Garfors forlot partiet. Juli samme år trakk Sælleg seg som partileder og gikk ut for å starte Moderatene, et parti som omtaler seg som et tverrpolitisk parti, sammen med blant andre Jan Hansen, redaktør for det nettbaserte Samfunnsmagasinet. Ny leder ble Elisabeth Rue Strencbo, som ved valget i 2011 ble valgt som varamedlem til kommunestyret i Tønsberg for Fremskrittspartiet. Hun trakk seg som partileder i oktober 2013, og etterfølgeren ble Fredrik U. Litleskare. På landsmøtet i  Kristiansand i mars 2015 ble Terje Svendsen valgt som ny leder, mens Kim Steinar Kjærner-Strømberg ble valgt som ny partileder i 2016. Makvan Kasheikal ble valgt til leder ved et ekstraordinært landsmøte 11. juni 2016.

Politisk plattform

Demokratene bygger sin politikk på de kristne grunnverdier med basis i norsk kultur og tradisjon. Demokratene er grunnleggende sett et innvandringsskeptisk parti. Partiet frykter en masseinnvandring fra muslimske land til Norge og Vesten forøvrig og er bekymret for at vestlige liberale verdier som menneskerettigheter og den kristne kulturarv vil trues. Dette skiller Demokratene fra Fremskrittspartiet som i sitt partiprogram hevder at det i prinsippet er for fri flyt av arbeidskraft over landegrensene.
Partiet ønsker å styrke bibelhistoriens plass i skolen og kristendommens stilling i samfunnet generelt, blant annet ved å gjeninnføre et rent kristendomsfag og å avvikle all offentlig støtte til andre trossamfunn. Partiet markerer også kraftig støtte til Israel i konflikten med palestinerne. Demokratene er mot norsk medlemskap i EU og ønsker å si opp både Schengen- og EØS-avtalen.
Partiet har i flere utspill markert seg som sterkt kritisk til islam. Mange medlemmer i Demokratene mener at fundamentalistisk islam, i motsetning til kristendommen, er en religion som legitimerer undertrykkelse og terrorisme. Vidar Kleppe har blant annet tatt til orde for å stenge moskéene i Norge om de ikke tar klar avstand fra terror . Amund Garfors, Demokratenes tidligere fylkesleder i Nordland, gikk etter terrorangrepene i London i 2005 inn for å forby islam.
Etter at Tyrkia den 24. november 2015 skjøt ned et russisk jagerfly nær grensen mellom Syria og Tyrkia, kom Demokratenes arbeidsutvalg frem til at Tyrkia bør fratas sitt medlemskap i NATO.